PATVIRTINTA

Kauno miesto savivaldybės

administracijos direktoriaus

2013 m. liepos 8 d.

įsakymu Nr. A-[2001](../../../2013/Bendri/a132001.doc)

(Kauno miesto savivaldybės

administracijos direktoriaus

2016 m. balandžio 29 d.

įsakymo Nr. A-[1247](../a161247.docx) redakcija)

**UŽDAROSIOS AKCINĖS BENDROVĖS „KAUNO VANDENYS“ ĮSTATAI**

**I SKYRIUS**

**BENDROSIOS NUOSTATOS**

1. Uždaroji akcinė bendrovė „Kauno vandenys“ (toliau – Bendrovė) yra ribotos civilinės atsakomybės privatusis juridinis asmuo, kuris savo veikloje vadovaujasi Lietuvos Respublikos civiliniu kodeksu, Lietuvos Respublikos akcinių bendrovių įstatymu (toliau – Akcinių bendrovių įstatymas), kitais Lietuvos Respublikos teisės aktais, taip pat šiais įstatais.

2. Bendrovės teisinė forma – uždaroji akcinė bendrovė.

3. Bendrovės veiklos laikotarpis – neribotas.

4. Bendrovės finansiniai metai – kalendoriniai metai.

**II SKYRIUS**

**BENDROVĖS VEIKLOS TIKSLAI IR OBJEKTAS**

5. Bendrovės veiklos tikslai: geros kokybės vandens tiekimas vartotojams, nuotekų surinkimas ir valymas. Bendrovė gali užsiimti bet kokia kita veikla, kuri neprieštarauja Lietuvos Respublikos teisės aktams.

**III SKYRIUS**

**BENDROVĖS ĮSTATINIS KAPITALAS, AKCIJOS NOMINALI VERTĖ, AKCIJŲ SKAIČIUS IR SUTEIKIAMOS TEISĖS**

6. Bendrovės įstatinis kapitalas yra 111 759 333,28 euro (šimtas vienuolika milijonų septyni šimtai penkiasdešimt devyni tūkstančiai trys šimtai trisdešimt trys eurai ir dvidešimt aštuoni centai).

7. Bendrovės įstatinis kapitalas padalytas į 3 859 093 (tris milijonus aštuonis šimtus penkiasdešimt devynis tūkstančius devyniasdešimt tris) paprastąsias vardines akcijas.

8. Bendrovės akcijos nominali vertė yra 28,96 euro (dvidešimt aštuoni eurai ir devyniasdešimt šeši centai).

9. Bendrovės akcijos yra materialios, akcininkams išduodami akcijų sertifikatai.

10. Kiekviena visiškai apmokėta akcija ją turinčiam akcininkui Bendrovės visuotiniame akcininkų susirinkime suteikia vieną balsą.

11. Bendrovės akcininkų teises ir pareigas nustato Akcinių bendrovių įstatymas ir kiti Lietuvos Respublikos įstatymai.

**IV SKYRIUS**

**BENDROVĖS VALDYMAS**

12. Bendrovės organai:

12.1. visuotinis akcininkų susirinkimas;

12.2. stebėtojų taryba – Bendrovėje nesudaroma;

12.3. valdyba, sudaroma iš 5 (penkių) narių, renkamų 4 (ketverių) metų laikotarpiui;

12.4. vadovas. Bendrovės vadovas (generalinis direktorius) turi turėti aukštąjį išsilavinimą.

13. Visuotinio akcininkų susirinkimo kompetencija, jo sušaukimo tvarka, kitų Bendrovės organų kompetencija, jų rinkimo ir atšaukimo tvarka nesiskiria nuo nurodytųjų Akcinių bendrovių įstatyme. Jeigu Bendrovės visų akcijų savininkas yra vienas asmuo, jo raštiški sprendimai prilyginami visuotinio akcininkų susirinkimo sprendimams.

14. Bendrovės valdyba priima Akcinių bendrovių įstatymo 34 straipsnio 4 dalies 3, 4, 5 ir 6 punktuose nurodytus sprendimus, jeigu atitinkamai investuojamo, perleidžiamo, nuomojamo (skaičiuojama atskirai kiekvienos rūšies sandorio) ilgalaikio turto balansinė vertė, įkeičiamo ar įkeičiamo hipoteka (skaičiuojama bendra sandorių suma) ilgalaikio turto balansinė vertė, kitų asmenų prievolių, kurių įvykdymas laiduojamas ar garantuojamas, suma ar įsigyjamo ilgalaikio turto kaina didesnė kaip 3 000 000 (trys milijonai) eurų. Bendrovės valdyba, prieš priimdama šiuos sprendimus, turi gauti visuotinio akcininkų susirinkimo pritarimą.

**V SKYRIUS**

**BENDROVĖS PRANEŠIMŲ SKELBIMO TVARKA**

15. Kai Bendrovės pranešimai turi būti paskelbti viešai, jie skelbiami VĮ Registrų centro leidžiamame elektroniniame leidinyje „Juridinių asmenų vieši pranešimai“.

16. Kiti Bendrovės pranešimai akcininkams ir kitiems asmenims siunčiami registruotu laišku arba įteikiami pasirašytinai. Skubūs pranešimai gali būti perduoti elektroninių ryšių priemonėmis, originalai nedelsiant išsiunčiami adresatui registruotu laišku ar įteikiami pasirašytinai.

17. Akcininkams pranešimai yra siunčiami Bendrovės vertybinių popierių apskaitos dokumentuose nurodytu adresu.

18. Už pranešimų išsiuntimą ar jų įteikimą laiku atsako Bendrovės vadovas.

**VI SKYRIUS**

**BENDROVĖS DOKUMENTŲ IR INFORMACIJOS PATEIKIMO**

**AKCININKAMS TVARKA**

19. Akcininko rašytiniu reikalavimu ne vėliau kaip per 7 dienas nuo reikalavimo gavimo dienos Bendrovės dokumentai, nesusiję su Bendrovės komercine (gamybine) paslaptimi ir konfidencialia informacija, akcininkui pateikiami susipažinti Bendrovės darbo valandomis jos buveinėje ar kitoje Bendrovės vadovo nurodytoje vietoje, kurioje dokumentai yra saugomi. Šių dokumentų kopijos akcininkui gali būti siunčiamos registruotu laišku arba įteikiamos pasirašytinai.

20. Akcininkas arba akcininkų grupė, turintys ar valdantys daugiau kaip 1/2 akcijų ir pateikę Bendrovei jos nustatytos formos rašytinį įsipareigojimą neatskleisti Bendrovės komercinės (gamybinės) paslapties ir konfidencialios informacijos, turi teisę susipažinti su visais Bendrovės dokumentais. Įsipareigojimo formą nustato Bendrovės vadovas.

21. Bendrovės dokumentai, jų kopijos ar kita informacija akcininkams pateikiama neatlygintinai.

**VII SKYRIUS**

**BENDROVĖS FILIALŲ IR ATSTOVYBIŲ STEIGIMAS IR**

**VEIKLOS NUTRAUKIMAS**

22. Bendrovė turi teisę steigti filialus ir atstovybes Lietuvos Respublikoje ir užsienio valstybėse.

23. Sprendimą steigti Bendrovės filialus ir atstovybes, nutraukti jų veiklą, skirti ir atšaukti Bendrovės filialų ir atstovybių vadovus priima, taip pat filialų ir atstovybių nuostatus tvirtina Bendrovės valdyba, vadovaudamasi teisės aktais.

**VIII SKYRIUS**

**BENDROVĖS ĮSTATŲ KEITIMO TVARKA**

24. Bendrovės įstatų keitimo tvarka nesiskiria nuo nurodytosios Akcinių bendrovių įstatyme.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Šie įstatai pasirašyti 2016 m. d., Kaunas

Visuotinio akcininkų susirinkimo

įgaliotas asmuo Linas Baltrėnas